— Наша студыя заўсёды адкрытая для адораных людзей. Да нас прыходзяць, прыязджаюць, кагосьці я сама запрашаю. Праслухоўваю, даю парады, падбіраю практыкаванні, настройваю, куды рухацца далей. Тая ж Юля Гусева лічыць, што менавіта я дала ёй “пуцёўку” на эстраду, звярнуўшы на яе ўвагу ў Магілёве і накіраваўшы ў прадзюсерскі цэнтр “Спамаш”. Дапамагаем мы і Георгію Калдуну, які сёлета прадстаўляе нашу краіну на Міжнародным конкурсе “Славянскага базару ў Віцебску”. Другая беларуская канкурсантка — Ганна Благава — таксама наша былая выхаванка. Галоўнае, каб у іх цяпер хапіла мужнасці і сілы духу, якіх конкурс вымагае не менш, чым прафесіяналізму. Сцэна “Славянскага базару ў Віцебску” дае ні з чым не параўнальныя адчуванні. Мабыць, такія ж я перажыву ў Мірскім замку.